PROJEKTS

**Saeimas Juridiskajai komisijai**

Informācijai:

**Tieslietu ministrijai**

*Par darījumiem ar nekustamajiem īpašumiem*

 Ministru kabinets ir saņēmis Saeimas Juridiskās komisijas Tiesu politikas apakškomisijas (turpmāk – Apakškomisija) 2017.gada 3.februāra vēstuli (turpmāk – vēstule), kurā sniegts Apakškomisijas vērtējums par Ekonomikas ministrijas izstrādātajā Uzņēmējdarbības vides pilnveidošanas pasākumu plānā iekļauto uzdevumu Nr.3.3.1.uzdevumu, kas paredz izvērtēt iespēju ieviest nekustamā īpašuma reģistrāciju bez notāra starpniecības komersantiem, kas lieto drošu elektronisko parakstu, kā atbildīgo par uzdevuma izpildi nosakot Tieslietu ministriju.

 Apakškomisija vēstulē norādījusi, ka atbalsta Tieslietu ministrijas izstrādāto konceptuālo ziņojumu “Par darījumiem ar nekustamajiem īpašumiem” un uzskata, ka ņemot vērā to, ka Ekonomikas ministrijas priekšlikums būtiski ietekmē tiesu sistēmu – maina zemesgrāmatas procesu un notariāta funkcijas, kā arī to, ka tiesu varas neatkarības princips paredz likumdevēja obligātas konsultācijas ar tiesu varas pārstāvjiem par nozīmīgiem likumu grozījumiem, Ekonomikas ministrijas priekšlikums jāsaskaņo ar Tieslietu padomi un Tieslietu ministriju.

Informējam, ka 2017.gada 21.februāra Ministru kabineta sēdē tika apstiprināts Ekonomikas ministrijas izstrādātais Uzņēmējdarbības vides pilnveidošanas pasākumu plāns (Prot. Nr.9, 32.§). Vienlaikus Ekonomikas ministrijai uzdots svītrot plāna projekta 3.3.1. apakšpunktu, kas paredz izvērtēt iespēju ieviest nekustamā īpašuma reģistrāciju bez notāra starpniecības komersantiem, kas lieto drošu elektronisko parakstu.

Savukārt, Tieslietu ministrijai uzdots turpināt vispusīgi izvērtēt līdzšinējo praksi, kādā juridiskās personas iesniedz dokumentus nekustamo īpašumu reģistrēšanai zemesgrāmatā, un iespējas atļaut turpmāk nekustamā īpašuma reģistrēšanu (dokumentu iesniegšanu) zemesgrāmatā bez notāra starpniecības juridiskām personām, kas lieto drošu elektronisko parakstu.
Jautājumu par turpmāko nekustamā īpašuma reģistrēšanas sistēmas attīstību un administratīvā sloga mazināšanu uzņēmējiem nekustamā īpašuma reģistrēšanā uzdots izskatīt nākamā Uzņēmējdarbības vides pilnveidošanas pasākumu plāna projekta sagatavošanas procesā.

Ņemot vērā minēto, šobrīd ir panākta vienošanās par turpmāko jautājuma virzību.

Ministru prezidents M.Kučinskis

Ministru prezidenta biedrs,

Ekonomikas ministrs A. Ašeradens

Vīza: valsts sekretārs J.Stinka

27.02.2017., 09:49

282

A.Šķēle

67013228, Agnese.Skele@em.gov.lv